**Матеа Шкобо**

**ОБОЈИМО СВИЈЕТ БОЈАМА МИРА И ЉУДСКИХ ПРАВА**

Кад вријеме оболи и дани затутње оним црнилом што укаља и најчистија срца, човјек и даље вјерује у боје. Кад се надвије тмина и дуги да призвук таме, човјек се још нада њеној магији. А кад се само једна неправда увуче у неки ћошак овоземаљског и подере сав морал, сврху и људство, човјек не може а да не призна да је негдје на путу, у ходу грдно згријешио. Да је бијелу и црну ставио на супротне крајеве, забранио им да заједно буду боја, дуга, спокој, једнакост, заједништво, мир... Топлина шоље чаја у мојој руци отргла ме од мисли и ја се усправих.

Напољу, немилосрдни пљусак тукао је по комшијским маслинама као да не зна за њихову симболику. Као да се смије у лице ономе ко је маслини дао да са сваким плодом који изроди носи поруку мира. Осјетила сам тугу због те мисли. Док се ноћ претварала у магловито суботње јутро, свијеће су још горјеле између нас. Изгледала је ближа и спокојнија него икада. Пратила сам руке старице која ме одгојила, сјећајући се свега што су ме научиле. У тим рукама није било снаге колико њежности и додира. Изгледале су као да ће сваког часа учинити нешто важно, пресудно као што су то чиниле цијелога мог живота. „Мир почиње осмијехом.“ Рекла је тако почињући све што је требало. Напамет сам знала ту причу, не бјежећи никада од ње у ноћима као што је ова. У тој причи је дјевојчица, дуге скривене плаве косе, сличне хаљине као што стара тета Марта увијек носи. У тој причи мог дјетињства, она живи у другачијој кући од моје, али има исту срећу коју и ја у себи чувам од тог доба. Она чак не једе ни исту храну као ја, али ја такве слаткише не бих никада пробала да их тета Марта није брижно и мени спремала. Та дјевојчица у тета Мартиној причи није имала божићно јутро него једно друго јутро које је њој доносило исту радост као мени Божић. Много година је морало проћи да схватим да је та дјевојчица тета Марта. Због тог тренутка данас сам човјек који воли, прашта и не осуђује. Гледа отвореним очима на свијет схватајући мрачно доба у ком живимо и надајући се да ће једног данас сви љубав налазити на мјестима гдје она станује. У срцу, топлом загрљају, у пријатној ријечи. Љубав никада није свој дом налазила у рату зарад расе, вјере и новца. Љубав и доброта су одувијек сијале јаче од погрдне ријечи, дискриминације или злобе која жели да згази право са којим се човјек роди. Никаква хладноћа не смије пресјећи дах у коме говоримо зарад правде и вриштимо зарад љубави. И док пушке и заставе одјекују овим небом, ја ћу радије гледати у дугу, вјерујући у ћуп са златом на њеном крају. То злато су одавно за мене тета Мартини колачи који свједоче о једном другом свијету који је једнако близак мом.

Удубљена, увучена у причу којој сам знала крај чим сам чула почетак, ганута још једном њеним ријечима, скромно сам се понадала љепшем сутра за мене, нас и свијет као дом који дијелимо. Гледала сам је, изнова изненађена љепотом њене старе коже што се просијава кроз танку тканину и свјетлошћу великих очију што су откривале љубав према мени, дјетету друге вјере, нације и народности. Таква љубав побјеђује сваки рат и руши сваки бедем. И још једном, само тако, повукла ме је да видим чисту душу која и даље несебично дијели љубав, а тек понекад је мало тражи заузврат. И схватила сам, ако икада додирнем нечије срце, биће то због ње.

IV–3, **ЈУСШЦ „Источна Илиџа“**